अवसर था श्री आर. पी. शर्मा ‘ महर्षि ’ की नवीनतम पुस्तक ‘ ग़ज़ल लेखन कला ’ के विमोचन का। मैं और शैलजा नरहरि निर्धारित समय पर ‘ महर्षि ’ जी के निवास स्थान दादर पहुँच गए थे । मुंबई महानगर के कुछ वरिष्ठ शाइर भी आ चुके थे । ‘ महर्षि ’ जी ने हमें बताया - एक सिन्धी शाइरा श्रीमती देवी नागरानी भी आने वाली हैं । वह आजकल हिन्दुस्तानी ज़ुबान में ग़ज़लें लिख रही हैं । कुछ समय पश्चात् इस शाइरा का आगमन हुआ । अच्छी लम्बाई, गौर वर्ण, लम्बा चेहरा और उनके शालीनता पूर्ण मृदु व्यवहार ने हम सबको आकर्षित किया । आयु के सत्तरवें सातवें दशक की यात्रा में है ये भद्र महिला अति सुरीली आवाज़ में ग़ज़लों को प्रस्तुत करती हैं । उस दिन इनकी ग़ज़लों को सुनने के बाद मुझे बहुत साफ-साफ महसूस हुआ था कि इनकी ग़ज़लों में बहुत गहरे तक ख़ामोशी, तन्हाई, आँसू और वक्त-बेवक्त के बेदर्द-दर्द की गहन पीड़ा है।